Sauda

**Sauda** er en kommune i Rogaland, som omfatter tettstedet Sauda og omlandet rundt Saudafjorden i Ryfylke. Kommunen grenser mot Etne i vest, Ullensvang i nordøst og Suldal i sør. I nord går fylkesgrensen mot Vestland fylke, og Sauda er dermed Rogalands nordligste kommune. Næringslivet i Sauda først og fremst basert på metallforedling.

Største tettsted i kommunen er Sauda med  innbyggere per 1. januar,  som inkluderer stedet Saudasjøen. Andre tettbebyggelser er Svandalen og Hellandsbygda. Størsteparten av befolkningen bor i fjordenden, der bymessig infrastruktur preger sentrum.

Sauda ble egen kommune i 1842, da Soledal herred ble delt i to. Kommunen fikk først navnet *Saude*, men dette ble senere endret til Sauda. På 1800-tallet startet gruvedrift i Allmannajuvet, hvor det ble utvunnet sink fra 1881 til 1899. Malmen ble fraktet ned til fjorden og skipet ut. Gruvedriften markerte starten på Saudas industrialisering.

Arkeologiske funn viser aktivitet i området fra vikingtiden og middelalderen, med tømmerhandel som viktig næring frem til 1700-tallet. På 1800-tallet kom gruvedrift i Allmannajuvet. Allmannajuvet ligger langs Nasjonal Turistvei, og flere av de gamle bygningene er gjenreist som turistdestinasjon. 1900-tallet brakte industrialisering og det store hamskiftet, som formet bysamfunnet. Sauda ble offisielt by i 1999, men har vært et handelssentrum siden tidlig 1900-tallet. Bysamfunnet nådde et høydepunkt på 1960-tallet i folketall og service- og handelsaktivitet.

## Geografi
Sauda ligger nord i Rogaland og har et innlandsklima, i motsetning til fylkets vanlige kystklima. Bratte fjell formet mot slutten av siste istid danner fjordarmen som går inn til Sauda, enkelte steder ned til 400 muh.

Ved fjordenden finnes platåer formet av isbreer. Elvene Nordelva og Storelva har dannet et delta kalt *Øyra*, som har gitt navn til sentrum.

Landskapet domineres av fjell og vidder, med topper opp til 1602 moh (Kyrkjenuten). Området har rikt dyreliv med elg, reinsdyr, jerv og bjørn, og brukes til jakt om sommeren.

### Klima
Sauda har vestlandsklima med tydelige årstider. Høst og vinter gir mye nedbør, mens vår og sommer kan være tørre og varme. Sørvestlig vind forsterkes av fjorden og blåser inn i dalene. Vest i kommunen forekommer små og tidvis merkbare jordskjelv.

Varmerekorden er 34,6 °C (26. juli 2019), som også er Rogalands høyeste målte temperatur. Kulderekorden er −24,8 °C (11. januar 1987).

### Berggrunn
Berggrunnen består av tre hovedlag: nederst gneis og granitt, over dette avsatte sedimenter (nå fyllitt) og øverst eldre gneiser skjøvet over under den kaledonske fjellkjedefoldningen.

Kommunen har lite løsmasser. Under marin grense (~200 moh) finnes noen deltaområder, særlig ved sentrum, som strekker seg fra *Lona* til fjorden (ca. 4,5 km).

### Vegetasjon
Vegetasjonen varierer med berggrunnen. Høyfjellet er karrig, men det vokser furu og bjørk i dalsidene. Noen steder finnes også edelløvskog.

## Samfunn



Folketallsutviklingen har vært negativ siden toppen i 1962 med 6 283 innbyggere, men på 2000-tallet har nedgangen avtatt. Av kommunens totale areal på 546&nbsp;km², er 89 % av befolkningen konsentrert innenfor et byområde innerst i fjordenden på 4,54&nbsp;km².

Den overveiende delen av befolkningen bor i byen Sauda (4 290 innbyggere), som består av de to sammenvokste tettstedene Sauda og Saudasjøen. Sauda er delt opp i de fire bydelene Fløgstad, Åbøbyen, Austareim og Børkjeland, mens tettstedet Saudasjøen regnes som én bydel.

### Utvikling i folketallet siste 200 år

På 1800-tallet steg befolkningen betraktelig, men sank mot slutten av samme århundre og frem mot 1915. Fødselsoverskuddet lå i gjennomsnitt på 80 personer i året, men fraflyttning til de større byene var markant. Særlig utvandret mange til Amerika, på det meste 41 mennesker på ett eneste år.

Mange av disse kom tilbake senere, etter å ha tjent penger i USA. Mange ble værende der i en syvårsperiode for å tjene penger slik at de kunne kjøpe seg en gård hjemme i Sauda. Etter industrialiseringen i 1915 var befolkningsveksten enorm, og Sauda trakk mange innflyttere fra nabobygder og også storbyer som Haugesund og Stavanger. Denne veksten fortsatte frem til 1960-årene, da effektivisering av industrien tok til.

### Navnet

Kommunenavnet «Sauda», som tradisjonelt uttales *sau`a* og i normert uttale uttales *sau`da*, har opphav i gårdsnavnet, og det gamle kirkestedet, «Sauda». Gardsnavnet antas å stamme fra gammelnorsk *Sauðar*. Dette er flertall av hankjønnsordet *sauðr*, som igjen er dannet av ordet *sjóða* med betydningen «koke» eller «fosse». Eldre skrivemåter av stedsnavnet har blant annet vært *Saudar* (1467), *Sowde* (ca. 1533), *Seuffde* (1602), *Søuffde* (1606 og 1610), *Søffde* (1661), *Søfde* (1723), *Saude* og *Saua*. Bygden har også blitt kalt *sau`sokken*, skrevet *Sauda sókn* (1494) og *Søu Sokn* (ca. 1575). En person fra Sauda kalles en «saudabu».

I 1864 ble Sauda kirke flyttet fra det opprinnelige Sauda til dagens plass på Fløgstad. Navnet på kirken, og dermed også bygdenavnet, ble beholdt etter flyttingen. Gården har også gitt navn til Saudafjorden og Saudasjøen.

### Dialekten

Saudadialekten, også kalt *Sausisk*, skiller seg ut i forhold til andre vestlandsdialekter. I dialekten praktisert av enkelte grupper brukes det en del ord fra Østlandet, blandet med Stavanger-dialekten. Dialekten har fått et særegent preg i forhold til nabokommunene. Den har delt seg i to forskjellige grener gjennom siste hundre år, henholdsvis den nye østlandsdialekten og den gamle haugalandsdialekten. Dette må ikke forveksles med penttalende borgere som i Bergen og Stavanger, da bokmålsdialekten i Sauda er en naturlig språkevolusjon påvirket av «smeltedigelfenomenet» kontra kunstige borgermål i storbyene.

Den unge bygenerasjonen i Sauda sier ofte «ikke» istedenfor «ikkje». Årsaken til disse spesielle dialektformene i Sauda kan skyldes den massive innflyttingen fra Norge og Sverige på kort tid, og man har sett det samme skje i Årdal og Odda. Den gamle dialekten brukes av mennesker som har lange røtter i Sauda, gjerne mer enn 4 generasjoner tilbake, mens den nye dialekten høres igjen hos etterkommerne av innflyttere. Man fikk en smeltedigel av dialekter som relativt raskt blandet seg inn med den lokale dialekten.

Enkelte saudabuer snakker rent bokmål, et fenomen som først oppsto i en gate i Åbøbyen og som senere spredte seg. Ren bokmålstale er i dag utdøende blant lokalbefolkingen.

### Infrastruktur

Sentrum består av murbygninger og trehus, mens tettstedet generelt sett består av trehus og lavblokker i boligområder samt fire industriområder og noe spredt småindustri. 90 % av kommunens befolkning bor i tettsted, og det ligger få hus utenfor byen. Halvveis til Røldal, ca. 400 moh, ligger Hellandsbygda. Dette er en liten bygd som ligger ved enden av et fjellvann, og tettstedet består av et fåtall bolighus, en liten skole, et kapell og et kraftverk. Et par kilometer vest for Saudasjøen ligger Svandalen, hvor det finnes gårdsbruk, bolig- og hyttefelt. Hovedsakelig drives det med småfehold i dette området.
Hytteutbygging startet på 2000-tallet, og i Svandalen var det ca. 300 hytter i april 2007. Sauda kommune har ikke innført boplikt, hvilket fører til at mange av tettstedets hus brukes som ferieboliger.

Sauda er delt opp i delområdene Saudasjøen, Fløgstad, Åbø, Austareim og Børkjeland. Sauda sentrum, som fra gammelt av gikk under navnet *Øyra*, går under Fløgstad. Navnet Øyra brukes også i dag av enkelte butikker i sentrum, som «Øyra bakeri». Sentrum ligger innenfor den gamle bygrensen som strekker seg fra *Saudasjøveien* i vest, oppover «Kyrkjegata» i nord, langs *Fløgstadveien* østover mot *Skulegata* og ned langs *Rådhusgata* hvor grensen igjen møter Saudasjøveien. Selve sentrum – hvor handelsstanden holder til – består av Rådhusgata, Skulegata, *Torggata*, *Mogata* og *Brugata* samt *Rådhusplassen*. I tillegg er det eget sentrum i Saudasjøen, et område som er svekket de senere år til fordel for de store kjedebutikkene i Sauda.

### Tjenester

Tettstedet Sauda har tre barneskoler, en ungdomsskole (Sauda ungdomsskole) og to av de tre avdelingene som ligger under Sauda videregående skole. Sauda politistasjon dekker kommunene Sauda og Suldal, med hovedkontor i Sauda sentrum. Det er én brannstasjon og et sykehus på stedet, i tillegg til smelteverkets egen utrykningsstasjon.

Sauda hørte tidligere til Ryfylke tingrett, men ble flyttet til Karmsund tingrett (som senere er blitt Haugaland tingrett) da Ryfylke ble nedlagt 30. juni 2007. Når tingretten holder hovedforhandling i Sauda skjer det i Rådhuset.

Sauda fungerer som offentlig tjenestesenter for Indre Ryfylke og har en godt utviklet helsetjeneste innenfor akutt beredskap, kirurgi og eldreomsorg. I tidligere Sauda Sykehus' lokaler ligger Fylkessjukehuset i Haugesund avdeling Sauda. Krisesenter for kvinner i Ryfylke, barnevern og boligkomplekser for vanskeligstilte/utviklingshemmede er andre tjenestene kommunen kan tilby.

### Religion

**Sauda sokn** ligger i *Nordre Ryfylke prosti* som omfatter innbyggerne i Vindafjord, Sauda og Suldal, under Stavanger bispedømme. Soknet omfatter Sauda kirke, Saudasjøen kapell (arbeidskirke), Solbrekk kapell og Hellandsbygd kapell. Før norske prestegjeld ble utfaset var Sauda sokn en del av *Sand prestegjeld* før et eget prestegjeld, Sauda prestegjeld, ble dannet. Av prostiets 6 sokn, er kun ett i Sauda som dekker området innenfor kommunegrensen. Soknet har en sokneprest, en prest og en prost. En og samme person har oppgaver både som prest og prost.

I kommunen er det to bedehus som henholdsvis driftes av de frivillige kristne organisasjonene *Pinsemenigheten Salem* og *St. Josephs Menighet*. Frelsesarmeen har møtelokale og driver veldedig arbeid i byen.

### Samferdsel

Det er to innfartsveier til stedet, Riksvei 520 fra E134 i Vindafjord, og fjellovergangen fra E134 i Odda via Røldal. Sistnevnte er vinterstengt. Det er bussforbindelser til Haugesund, Leirvik, Odda, Bergen og Oslo via Ølen. Sjøveien går det en hurtigbåtrute med tre daglige avganger til Stavanger, kalt Sand-Sauda-ruten.

Mye av næringen i Sauda er avhengig av sjøtransport. Det er daglige anløp av container-båter og lasteskip i den indre havna og på industrikaien i Saudasjøen.

### Politikk

Sauda har etter 2. verdenskrig vært en Arbeiderparti-styrt kommune, kun med ett unntak på 90-tallet der alle de andre partiene samlet seg om senterpartiordføreren Anne Marie Brekke. Oppslutningen til Arbeiderpartiet har ligget rundt 40% siden 1945, de tre siste valgene (2003, 2007 og 2011) rundt 50% oppslutning. Ved valget i 2015 skjedde det en stor politisk endring i kommunen, Senterpartiet fikk 44,7 % oppslutning og Arbeiderpartiet raste ned til 28,2 %. Med unntak av Senterpartiet gikk alle partier tilbake. Utviklingen fortsatte ved kommunestyrevalget 2019.

Partier som stilte til valg i kommunen var i 2015 Ap, SV, Venstre, Sp, Høyre og KrF. Fremskrittspartiet stilte første gang i 2019.

#### Kommunestyrevalget 2019

#### Kommunestyrevalget 2023

## Næringsliv

Næringsvirksomhet i Sauda er fordelt på tre hovedområder: metallurgisk industri, kraftproduksjon og annen materialproduksjon som trevirke og glass.

Hovedsentral for Statkraft region sør, er lokalisert på Vangsnes utenfor Sauda sentrum. Herfra styres alle Statkrafts kraftverk på sørvestlandet. Kraftverket Sauda II bygges i 2006&ndash;2007 om til Dalvatn kraftverk, og to nye kraftverk er under bygging. Saudefaldene fikk tillatelse fra staten til å bygge ut vannkraftanleggene i Sauda. Søknaden som lå inne til høring la til grunn en utbygging og oppgradering av eksisterende anlegg tilsvarende 800 GWh mer i årlig produksjon, men staten fattet vedtak om 489 GWh.

Sauda Smelteverk er kommunens nest største arbeidsgiver – bare kommunen har flere ansatte. Smelteverket drives av firmaet Eramet (børsnotert i Frankrike).

I Saudasjøen finner man en rekke små og store bedrifter fordelt på to industriområder. Saint Gobain Bøckman as, avdeling Sauda, som produserer vindusruter og skuddsikre glass, er den største. I og rundt tettstedet Sauda ligger det en rekke industriområder, hvor det største er Sauda Næringspark. Annen næringsvirksomhet i Sauda er møbel-, treforedlings-, mekanisk- og tjenesteytende industri samt produksjon av elektrisk kraft.

Drift av butikker/forretninger i Sauda sentrum, har foregått siden 1800-tallet.

-----------------------

Andre virksomheter som saudabuen drev med på denne tiden, var salg av isblokker som ble skåret ut av *Rødstjødna* på vinterstid og tidlig på våren.

Den 3. desember 1900 ble det foretatt en omfattende folketelling i Norge. Denne tellingen viste at det bodde 1580 mennesker i Sauda, og disse var fordelt på fire hovedtyper hushold. Den første var *gårdsbrukshushold*. Det vil si hushold der menneskene bodde og arbeidet på *matrikulert jord* på et gårdsbruk. I disse husholdningene fant man et ektepar med barn og gjerne noen tjenere. I Sauda var disse som regel selveiende bønder. Den andre gruppen var *folkehushold*. Det var små hushold hvor det ofte bare bodde en eller to personer som tidligere hadde drevet med jordbruk. Disse hadde gitt fra seg gården og overlevde på ytelser fra den nye gårdeieren. Det kan kalles datidens form for pensjon.

Den tredje gruppen var husmenn, en underklasse i samfunnet på den tiden. Dette var folk som fikk leie et lite stykke jord av en gårdbruker, og de levde av det stykket. Dette var fattige mennesker som måtte spe på med mye ekstraarbeid rundt omkring for å klare seg. Den fjerde og siste gruppen ble kalt *andre husholdninger*. Dette var en forholdsvis stor gruppe som utgjorde nær 13 % av innbyggerne, noe høyere enn landsgjennomsnittet. De bodde i vanlige hus og tjente penger ved å arbeide for andre. Slik var samfunnet i Sauda før industrien gjorde sitt inntog i 1915, og det som i dag er sentrum besto den gangen for det meste av husmannslapper. Men allerede på 1800-tallet var det mange hotelleiere og handelsmenn som hadde etablert seg der. På det som i dag omtales som «smelteverksområdet» fantes det også etablerte kjøpmenn og gårdsbruk.

### Industrialiseringen

Tross både tømmer- og gruvedrift, startet ikke den virkelige industrialiseringen i Sauda før ut på 1900-tallet, da byggingen av Sauda Smelteverk tok til.

Det var amerikanerne som så muligheten for å investere stort i Norge grunnet de enorme kraftresursene landet kunne by på. Den gang måtte prosessindustrien ligge nær kraftverkene da kraften som smelteovnene brukte, ikke kunne fraktes over for lang avstand uten store tap.

Pengesterke og høytstående menn fra Stavanger besøkte bønder over hele kommunen og kjøpte opp fallrettigheten deres. Det er i etterkant hevdet at bøndene ble lurt, og at de skrev fra seg store verdier. De viktigste forhandlingene ble gjennomført i «Lensmann Tengesdals» hus i Toppadalen. Dette huset, som var av stor historisk verdi for lokalsamfunnet, ble revet av kommunen i 2005.

I 1915 startet Union Carbide Corp. anleggsdrift på området som gikk under navnet *Klubben*, like bortenfor *Øyra* (sentrum). I 1923 startet prøvedriften, og skeptiske tilskuere fra *Glanahaugen* ga uttrykk for sin tvil om hvorvidt dette ville lykkes. To lasteskip, henholdsvis med 1000 tonn malm fra en norsk gruve, og kull fra England, leverte de første råstoffene som behøvdes for å fyre opp «Ovn 2» og «Ovn 3». «Ovn 1» ble bygget ett år senere. I starten produserte ovnene ferrosilisium, og fabrikken hadde 80 ansatte. Etter kort tid i produksjon ble ovnene bygget om til å produsere ferromangan, for det var en legering som solgte bedre på det globale markedet. Antall ansatte økte betraktelig på få år, og en større kraftutbygging tok til for å kunne forsyne smelteverket med energi. I løpet av årene ble land fylt ut for å imøtekomme økt arealbehov, eksempelvis da «Sinterverket» (som skulle produsere sinter, en del av råstoffene som ble brukt i smelteprosessen) ble reist vest for ovnshallene. Sinterverket ble revet i 2007 for å gjøre plass til lagring av råstoffer. Dagens eiere kjøper sinter av utenlandske produsenter.

#### Andre verdenskrig

Under andre verdenskrig bygget tyske Nordag, i regi av Hermann Göring, et stort aluminiumsverk i Saudasjøen. Produksjonen kom ikke igang før i 1945, like før krigen var over. Grunnet tyskernes aktiviteter i Sauda, Årdal og andre steder i Norge, fryktet saudabuen engelske bombefly. Nordaganleggene var taktiske mål i krigføringskampen mot nazistene. Da krigen var over, ble produksjonen flyttet til nordaganlegget i Årdal. Industribygningene og jernbanesporet mellom Sauda og Saudasjøen ble senere revet av Sauda kommune fordi det ikke var økonomisk forsvarlig å ha det stående. I Årdal investerte staten i anlegget tyskerne hadde bygget, og der fortsatte industrieventyret. Sauda gikk glipp av denne muligheten.

#### Moderne industri

Det har vært 33 ovner i drift ved smelteverket gjennom årene. I dag er det bare ovn 11 og 12 som er i drift. Ovn 11 ble bygget om fra å produsere ferrosilisium til ferromangan i 2004. Samme år ble den eldste ovnen som fortsatt var i drift, ovn 1, utfaset. Spor og ruiner av gamle åpne ovner er fortsatt å finne i det ene ovnshuset, men ingenting på området er vernet. Siden 2004 har Eramet Norway revet betydelige mengder av de gamle konstruksjonene som ikke er i bruk, eksempelvis kabelvognbanen som fraktet malm fra lossekaien til lagerstedene frem til 1992. Viktige spor fra norsk industrihistorie kan anses som tapt, men smelteverket har først og fremst utvikling og fremtidsplaner i tankene.

Eramet Norway samarbeider tett med norske myndigheter, byene og lokalbefolkningen i Sauda og Porsgrunn. De har som mål å være en viktig og naturlig del av lokalsamfunnet. De er opptatt av å bidra til å bygge robuste industriregioner på Vestlandet ved å utvikle arenaer som bidrar til samfunnsbygging der de er etablert.

### Byutvikling

Demninger ble murt opp, rør ble lagt, tunneler og fjellhaller ble sprengt ut. Store industrihaller ble reist, og tettstedet utviklet seg i samme takt. I løpet av 1930-årene var Sauda blitt en by med alle tenkelige butikker og tjenester. Eierne av smelteverket lot det dryppe på lokalsamfunnet i form av at de bygde veier, bydeler og samfunnshus som «Sauda klubb» og «Folkets Hus».

«Sauda klubb» var en populær møteplass for smelteverksfunksjonærene. Den ble i 1999 solgt ut til privat eier. Bygget er konstruert som et stort teater/flerbrukssal med plass til 200 gjester. Huset er, som mange av byggene i Åbøbyen, tegnet av arkitekten Gustav Helland. I 2018 ble «Sauda klubb» solgt til nye eiere som renoverte eiendommen i perioden 2018–2021. Etter renoveringen er Sauda klubb gjort tilgjengelig for befolkingen.

En byplanlegger fra Stavanger ble leid inn for å stikke opp ruter for nye gater, kloakkrør og strømstolper. Ut ifra tegningene kan man se at kommunen forventet at Sauda skulle utvikle seg til en langt større by enn den faktisk ble. Blant annet var det tegnet inn en bred promenadegate fra sentrum til Fløgstad, som aldri ble realisert. På Folkets Hus i Skulegata finner man malerier på veggene av et Sauda med skyskrapere og storindustri som aldri så dagens lys. Men mange av gatene og bygningene ble oppført, og bygårder ble bygget inn i kvartalene. Teknisk etat ved kommunen arbeider fortsatt ut ifra disse planene, og utviklingen av sentrumsplanet har ikke stagnert. Tvert imot er Sauda endret mer fra 1980 til 2008 enn noen gang tidligere, et fellestrekk med mange steder i Rogaland.

### Nedgangstidene

Smelteverket i Sauda gikk godt, og i 1960-årene var det over  ansatte der. Tettstedet nådde samtidig en befolkningstopp på ca.  innbyggere. Siden har folketallet sunket. Kommuneøkonomien, som tidligere har gått i minus, har derimot steget betraktelig i verdi de siste årene.  Potensialet for at Sauda vil få flere innbyggere de kommende årene er til stede, og 2007 var et år med befolkningsøkning. Problemet for Sauda har ikke vært utflytting, men at flere mennesker dør enn det blir født. Kommunen har et fødselsunderskudd og et innflytingsoverskudd. I 2007 hadde kommunen 147 tilflyttere og 133 utflyttere.

## Kultur

Sauda kommunestyre har vedtatt å arbeide ut fra en visjon om å bli nummer en på fritid hele året, og har blant annet Rogalands største skisenter (Sauda Skisenter), skytebane, langrennsarenaer, hoppbakker, crossbane, stadion med en grusbane og en gressbane, ballbinger, haller for fotball, håndball, turn og andre idrettsarrangementer, svømmehall og sommeråpent utebasseng. I første halvdel av 1900-tallet sto turn veldig sterkt i byen, og flere mesterskap ble arrangert på *Sauda Turnhall*.

På 1920-tallet kom hoppsporten til Sauda, og byen fikk også sin første hoppbakke. I 1919 hoppet 16-åringen Reidar Carr 22 meter i Brattebakken, på samme tid som man hoppet 29 meter i Holmenkollen. Også tennissporten har stått sterkt i Sauda, og tettstedet har flere utendørs tennisbaner. I nyere tid har svømming, friidrett, cheerleading, fotball, håndball, innebandy og styrkeløft vært blant idrettene som har fostret topputøvere. Stedet har lange tradisjoner med sport gjennom to idrettslag, henholdsvis Sauda Idrettslag (SIL) og Ny-Von. Nihulls golfbane på Grønsdal i Saudasjøen.

### Kommunevåpen

Saudas kommunevåpen er på blå grunn, med tre hvite sikksakk-striper som indikerer et fossefall. Kommunen har lange tradisjoner med utnyttelse av kraft fra fosser og stryk i området, fra sagbruk og møller i middelalderen til moderne og kraftkrevende industri.

### Tusenårssted

Kommunens tusenårssted er Rådhusplassen lokalisert foran Rådhuset i Sauda sentrum. Det er ikke tatt noen beslutninger fra kommunens side om hva som skal settes opp på tusenårsplassen, men den offisielle planen er å reise en 20 meter høy skulptur som skal symbolisere et fossefall i tråd med motivet på kommunevåpenet og den naturresursen som både har gitt navn på og liv til byen siden 1600-tallet.

### Museer, kulturvern og severdigheter
* Sauda museum i Sauda
* Industriarbeidermuseet i Åbøbyen, Sauda
* Fagerheimsamlinga i Saudahallen, Sauda
* Sinkgruvene i Almannajuvet sør for Hellandsbygd
* Sauda kirke, gammel langkirke i Sauda
* Tveittunet i Saudasjøen
* «Rondahaugen», med utsikt over hele byen og utover mot Stavanger
* Den gamle kirkegården i Saudajøen med russergraver fra andre verdenskrig
* Jonegarden på Hustveit utenfor Saudasjøen
* «Risvoldtunet», gårdstun i Saudasjøen
* Sauda Smelteverk i Sauda
* Ruinene av Norddag-fabrikken på *Nesøyra* i Saudasjøen
* Åbøbyen i Sauda
* Svandalsfossen i Saudasjøen
* Jettegrytene i Åbødalen, Sauda
* Tjelmen, støl mellom Tempreid og Lauvåsen. 
* Finnabu, stølsområde i Sauda.. 
* Sauda skisenter i Saudasjøen

### Vennskapsbyer
*  San Juan del Sur, Nicaragua

## Referanser




## Litteratur
* Tor Obrestad – *Sauda! Streik!* ISBN 82-05-05351-0 (1972)
* Tor Obrestad – Sauda idrettslag 1919–1969 (1979)
* Finn E. Våga – De unge slekter : rørsla som bygde Sauda ISBN 82-521-4160-9 (1993)
* Kjartan Fløgstad – Arbeidets lys : tungindustrien i Sauda gjennom 75 år ISBN 82-521-3597-8 (1990)
* Stein Viksveen – Rogaland i krig (1986)
* Nils Lundberg – Grunnfjellet i norsk industri : en bok til Norsk Metallurgisk Selskaps 50-årsjubileum (1986)
* Ernst Berge Drange – "Mænd som ved hvad solidaritet er" : Sauda Fabrikkarbeiderforening 75-års beretning (1990)
* Arnvid Lillehammer – Soga om Sauda I – Gardar og ætter (Gnr 1–27) ISBN 8271010182 (1973)
* Arnvid Lillehammer – Soga om Sauda II – Gardar og ætter (Gnr 28–54) ISBN 8271010190 (1974)
* Arnvid Lillehammer – Soga om Sauda III – Bygdesoga før 1880 (1991)
* Arnvid Lillehammer – Soga om Sauda IV: Bygdesoga 1880–1940 (2002)
* Sauda Sogelag – Sauda idrettslag 1919–1994 (1994)
* Sauda Sogelag – A/S Nordag i Saudasjøen 1941–1945 : Eit bilethefte (1995)
* Sauda Sogelag – Årsskrift 1999, Tre gater på Øyra (1999)
* Harald Berntsen – 100 år med Folkets Hus ISBN 82-10-03042-6 (1987)
* Marthon Jensen – Gutane på Øyra ISBN 82-991215-0-7 (1984)
* Arvid Sandvik – Saudakraft i femti år. Aktieselskabet Saudefaldene 1913–1963 (1963)
* Martin Nag – Kvekerne i Sauda : en saga om oppofrelse, lidelse i stillhet – og indre lys ISBN 82-992888-0-0 (1993)
* Roy Høibo – Kulturhistorisk vegbok Ryfylkevegen (1992)
* Njål Tjeltveit – Krigsåra i Ryfylke : kvardagsliv og motstandsarbeid 1940–1945 (1992)
* Karl Andreas Knutsen – Fjellgleder : ei bok om Etne- og Saudafjellene (1994)
* Jon H. Solberg – Ordsamling frå Sauda (1994)
* Norges bebyggelse : sørlige sekjon : herredsbindet for Rogaland, nordre del – Sauda (1997)
* Alf Nørdgård – Norgesmester i turn 1950-årene

## Eksterne lenker
* 
*  Kommunefakta Sauda - Statistisk sentralbyrå
* 
*  Portal Sauda – Hele Sauda samlet på ett sted
*  Industriarbeidermuseet og Åbøbyen - Ryfylkemuseet
*  Turer i Sauda
*  Ryfylke - ryfylke,net